**GUVERNUL ROMÂNIEI**



**HOTĂRÂRE**

**privind aprobarea Programului Naţional *Competenţe digitale pentru angajaţii din întreprinderi mari,* finanțat în cadrul Programului Operaţional Capital Uman 2014 – 2020, Axa Prioritară – 3 – Locuri de muncă pentru toți**

În temeiul [art. 108](lnk:CON%20PRL%201000000%202003%20108) din Constituția României, republicată, şi al art. 3 alin. (1) din Ordonanța de urgență a Guvernului nr. 94/2020 pentru finanţarea din fonduri europene a unor Programe Naţionale,

**Guvernul României adoptă prezenta hotărâre****.**

**ART. 1**

Se aprobă Programul Naţional **Competenţe digitale pentru angajaţii din întreprinderi mari**, finanţat în cadrul Programului Operaţional Capital Uman 2014 – 2020, Axa Prioritară – 3 – Locuri de muncă pentru toți, Obiectivul tematic 8: Promovarea unei ocupări sustenabile și de calitate a forței de muncă și sprijinirea mobilității forței de muncă, Prioritatea de investiții 10.iii: Îmbunătățirea accesului egal la învățarea pe tot parcursul vieții pentru toate grupurile de vârstă într-un cadru formal, non-formal sau informal, actualizarea cunoștințelor, a aptitudinilor și a competențelor forței de muncă și promovarea unor căi de învățare flexibile, inclusiv prin orientare profesională și prin validarea competențelor dobândite, Obiectivul specific: 3.12.:Îmbunătățirea nivelului de cunoștințe/ competențe/ aptitudini aferente sectoarelor economice/ domeniilor identificate conform SNC și SNCDI ale angajaților.

**ART. 2**

Valoarea Programului Naţional **Competenţe digitale pentru angajaţii din întreprinderi mari** alocată în cadrul Programului Operațional Capital Uman 2014 - 2020 este de 10.000.000 euro, din care contribuția Uniunii Europene (UE) este de 8.500.000 euro, corespunzând unei contribuții UE de 85%, iar contribuția națională este de 1.500.000 euro, corespunzând unei contribuții naționale de 15%.

**ART. 3**

Durata de implementare a Programului Naţional **Competenţe digitale pentru angajaţii din întreprinderi mari** nu poate depăşi 31 decembrie 2023.

**ART.4**

(1) Obiectivul Programului Naţional **Competenţe digitale pentru angajaţii din întreprinderi mari** este îmbunătățirea nivelului de cunoștințe/ competențe/ aptitudini aferente sectoarelor economice/ domeniilor identificate conform SNC și SNCDI ale angajaților, cu accent pe sectoarele economice cu potențial competitiv identificate conform Strategiei naționale pentru competitivitate 2015-2020 (SNC), aprobată prin Hotărârea Guvernului nr. 775/2015, cu modificările ulterioare și domeniile de specializare inteligentă conform Strategiei naționale de cercetare, dezvoltare si inovare 2014 – 2020 (SNCDI), aprobată prin Hotărârea Guvernului nr. 929/2014, cu modificările şi completările ulterioare.

(2) Programul Naţional **Competenţe digitale pentru angajaţii din întreprinderi mari** contribuie la atingerea indicatorului de rezultat Persoane care dobândesc o calificare/ care și-au validat competențele în sectoarele economice/domeniile cu specializare inteligentă aferente SNC/SNCDI la încetarea calității de participant, în corelare cu numărul de angajați care beneficiază de programe de formare şi cu numărul de întreprinderi sprijinite, din care: ÎNTREPRINDERI MARI-uri, în cadrul proiectelor selectate la finanţare conform regulilor de eligibilitate specifice prevăzute în Ghidul Solicitantului Condiții Specifice “Competenţe digitale pentru angajaţii din ÎNTREPRINDERI MARI”.

**ART. 5**

(1) Activităţile eligibile în cadrul Programului Naţional **Competenţe digitale pentru angajaţii din întreprinderi mari** sunt:

a) Furnizarea de programe de formare profesionala în domeniul alfabetizării digitale și TIC: cursuri de calificare de nivel 2-4 conform Cadrului Național al Calificărilor, cursuri de scurtă durată, de specializare și perfecționare, cursuri care vizează un singur element de competență sau cursuri finalizate cu certificate recunoscute la nivel de angajator sau/și cu recunoaștere națională/ internaționala etc. Se vor finanţa cursuri care sprijină atât dobândirea competenţelor primare cât şi dobândirea de competenţe avansate în domeniul TIC.

b) Evaluarea și certificarea competențelor profesionale în domeniul alfabetizarii digitale și TIC. Aceasta activitate are în vedere atât evaluarea și certificarea competențelor profesionale obținute pe alte căi decât cele formale, respectiv non-formale și/sau informale, în conformitate cu prevederile O.G. nr. 129/2000 privind formarea profesională a adulților, republicată, cu modificările și completările ulterioare, cât și evaluarea și certificarea competențelor profesionale în domeniul IT în vederea obținerii de certificate recunoscute la nivel de întreprinderi.

(2) Beneficiarii eligibili sunt:

Persoane angajate care urmăresc îmbunătățirea nivelului de cunoștințe, competențe și aptitudini sau care urmăresc certificarea/validarea competențelor cu precădere în sectoarele economice/ domeniile identificate conform SNC şi SNCDI.

(3) Solicitanții eligibili sunt:

întreprinderi mari, constituite ca societăți comerciale conform Legii nr. 31/1990, republicată, cu modificările și completările ulterioare, persoane juridice de drept privat cu scop patrimonial și care nu se încadrează în categoria Întreprinderilor mici şi mijlocii (IMM-urilor) aşa cum sunt definite acestea din urmă conform Legii nr. 346/2004 privind stimularea înființării și dezvoltării întreprinderilor mici si mijlocii.

**ART. 6**

(1) Cheltuielile aferente implementării proiectelor finanțate în cadrul Programului Naţional **Competenţe digitale pentru angajaţii din întreprinderi mari** intră sub incidența ajutorului de stat.

(2) Regulile de acordare a ajutorului de stat sunt prevăzute în cadrul schemei de ajutor de stat "Îmbunătățirea nivelului de cunoștințe/ competențe/ aptitudini aferente sectoarelor economice/ domeniilor identificate conform SNC şi SNCDI ale angajaților", aferentă Programului Operaţional Capital Uman 2014-2020, axa prioritară 3 "Locuri de muncă pentru toți", obiectivul specific 3.12 "Îmbunătățirea nivelului de cunoștințe/ competențe/ aptitudini aferente sectoarelor economice/ domeniilor identificate conform SNC şi SNCDI ale angajaților", care respectă prevederile comunitare și naționale privind acordarea ajutorului de stat.

**PRIM-MINISTRU**

**LUDOVIC ORBAN**